31997D0684
L 287/49
JURNALUL OFÍCIAL AL UNIUNII EUROPENE
DECIZIA COMISIEI
din 10 octombrie 1997
de modificare a Deciziei 93/195/CEE privind condițiile de sănătate animală și certificarea sanitar-veterinară pentru reintroducerea cailor înregistrați pentru curse, competiții și evenimente culturale, după exportul temporar
(Text cu relevanță pentru SEE)
(97/684/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/426/CEE a Consiliului din 26 iunie 1990 privind condițiile de sănătate animală care reglementează circulația și importul de ecvidee din țări terțe (1), astfel cum a fost modificată ultima dată prin Actul de aderare a Austriei, Finlandei și Suediei, în special articolul 19 punctul (ii),
întrucât, în conformitate cu Decizia 93/195/CEE a Comisiei (2), astfel cum a fost modificată ultima dată prin Decizia 97/160/CE (3), reintroducerea cailor înregistrați pentru curse, competiții și evenimente culturale, după exportul temporar este limitată la caii care s-au aflat într-o țară terță pe o perioadă de maximum 30 de zile;
întrucât, pentru a facilita participarea cailor originari din Comunitate la Jocurile Olimpice de la Sydney, Australia, în anul 2000 sau în cadrul evenimentelor preliminare, perioada respectivă ar trebui prelungită la maximum 90 de zile;
întrucât, pentru a facilita participarea cailor originari din Comunitate la Cupa Mondială de Curse care are loc anual în Dubai, Emiratele Arabe Unite, perioada respectivă ar trebui prelungită la maximum 90 de zile;
întrucât măsurile prevăzute de prezenta decizie sunt în conformitate cu avizul Comitetului permanent veterinar,
ADOPTĂ PREZENTA DECIZIE:
Articolul 1
Decizia 93/195/CEE se modifică după cum urmează:
1.
La articolul 1, a treia liniuță se înlocuiește cu următorul text:
„-
au participat la Jocurile Olimpice de la Sydney din anul 2000 sau în cadrul evenimentelor preliminare și îndeplinesc cerințele prevăzute de un certificat de sănătate animală, în conformitate cu modelul prevăzut de anexa III la prezenta decizie.”
2.
Anexa III se înlocuiește cu anexa I la prezenta decizie.
3.
La articolul 1, se adaugă o a patra liniuță, cu următorul text:
„-
au participat la Cupa Mondială de Curse de la Dubai și îndeplinesc cerințele prevăzute de un certificat de sănătate animală, în conformitate cu modelul prevăzut de anexa IV la prezenta decizie.”
4.
Se adaugă anexa II la prezenta decizie, care devine anexa IV.
Articolul 2
Prezenta decizie se adresează statelor membre.
Adoptată la Bruxelles, 10 octombrie 1997.